Żewġ persuni baqgħu jinżammu taħt arrest wara li dalgħodu tressqu l-Qorti akkużati li mexxew burdell. Theresa Cutajar ta’ 60 sena mill-Gżira u Elmleti Saad ta’ 25 sena minn Tripli, miżżewġin u qalu li ma jaħdmux, wieġbu li mhumiex ħatja tal-akkużi miġjuba kontrihom. Fil-bidu tas-seduta, l-avukat Jason Azzopardi kkontesta l-arrest. L-Ispettur Jason Sultana qal li fl-aħħar jiem daħlu bosta rapporti li kien hemm post fi Triq Testaferrata f’Ta’ Xbiex li kien qed jintuża bħala burdell. Żied li meta marru fuq il-post, resqu prostituta l-Qorti fejn qalet li l-post kien jitmexxa bħala burdell. L-Ispettur qal ukoll li kien hemm żewġ stqarrijiet oħra minn persuni differenti jgħidu l-istess ħaġa u għalhekk ħareġ mandat ta’ arrest. Permezz ta’ search warrant, fil-post kien instab basket kbir li kien fih kontraċettivi u ħwejjeġ ta’ taħt tan-nisa fost oġġetti oħra relatati mas-sess. Fil-Qorti ntqal li l-akkużati għandhom appartament ieħor li ukoll qed jinkera għal skop ta’ prostituzzjoni. Id-difiża staqsiet lill-Ispettur fost oħrajn jekk jafx li hemm persuna kriminali li jrid il-post tal-imputati għal skopijiet ta’ prostituzzjoni iżda l-ispettur qal li dan ma jafux. Il-Maġistrat Marseanne Farrugia kkonkludiet li l-arrest huwa validu u wara li l-avukat Azzopardi talab għall-ħelsien mill-arrest tal-mara minħabba stat ħażin ta’ saħħa, l-Qorti ordnat li l-prosekuzzjoni għandha tressaq ix-xhieda malajr.